ערן זהבי וקבוצתו גוואנגז’ו ר.פ סיימו היום (ראשון) ב-1:1 מול שנדונג לוננג, במסגרת המחזור ה-23 בליגה הסינית הבכירה. זהבי, שלא הבקיע במחזור האחרון בהפסד קבוצתו 2:0 לגוויצ'ו צ'יצ'אנג, חזר לכבוש עם שערו ה-24 העונה ורחוק ארבעה שערים מלבד מהשוואת שיא הכיבושים בליגה הסינית.
המחצית הראשונה הייתה בסימן גוואנגז’ו ר.פ, שלמרות יכולת טובה ומספר מצבים מסוכנים לא הצליחה למצוא את הרשת של וונג, שוער לוננג. על סף המחצית הראשונה, בדקה ה-43, זהבי קיבל כדור רוחב מצוין מעשרה מטרים, אך פגע רק במשקוף השער.
אחרי ההפסקה, גם הרשת זעה לראשונה. בדקה ה-62 הישראלי חילץ כדור במרכז המגרש ומסר לרנאטיניו, אך הברזילאי הוכשל ברחבה על ידי שוער שנדונג. זהבי לקח את הפנדל ובבעיטה חדה לפינה השמאלית לא השאיר סיכוי לשוער האורחת. לאחר שלוש דקות, טעות גדולה של צ’נג שוער גוואנגז’ו הסתיימה בשוויון. השוער לא הסתדר עם כדור רוחב פשוט והשמיט היישר לרגליו של גרציאנו פלה האיטלקי, שמול שער חשוף לא התבלבל וקבע חלוקת נקודות.
דקה 5: הגבהה מצד שמאל של התקפת גוואנגז’ו ר.פ מצאה את ראשו של ערן זהבי שנגח מעט מעל המשקוף של שנדונג לוננג.
דקה 8: זהבי קיבל כדור מרנאטיניו על קו רחבת ה-16, שחרר בעיטה חזקה אך שוער לוננג, וונג קלט את הכדור.
דקה 12: מסירה נהדרת של רנאטיניו בין שחקני ההגנה של לוננג מצאה את זהבי, אך הבעיטה של הישראלי עברה סנטימטרים ספורים ליד הקורה השמאלית של האורחת.
דקה 23: ז’י פנג מצא את הכוכב הישראלי כ-18 מטרים מהרחבה, אך זהבי בבעיטה חדה לפינה השמאלית כמעט וכבש, שוער האורחת הדף בקושי.
דקה 43: כדור רוחב מצוין של מיאו מצא את זהבי מעשרה מטרים, אך החלוץ הישראלי בעט בחוזקה למשקוף, החמצה גדולה לישראלי.
דקה 53: רנאטיניו, המצטיין בשורות גאוונגז’ו עד כה, הכניס מסירת עומק נהדרת לז’וליור שמצד ימין בתוך הרחבה בעט ברשלנות רק לרשת החיצונית.
דקה 62, גוואנגז’ו ר.פ עלתה ל-0:1: זהבי חטף כדור במרכז המגרש, מסר לרנאטיניו שעבר את השוער, אך זה הכשיל אותו והעניק פנדל. זהבי היה זה שלקח את הבעיטה מהנקודה ובעט כדור מדויק לפינה הימנית ולא השאיר לשוער האורחת סיכוי.
דקה 65, שנדונג לוננג השוותה ל-1:1: טעות ענקית של שוער גוואנגז’ו צ’נג, שלא הסתדר עם כדור רוחב פשוט מצד ימין של ההתקפה והדף היישר לרגליו של חלוץ נבחרת איטליה, גרציאנו פלה שגלגל בקלילות פנימה.
דקה 68: זהבי קיבל כדור מרנאטיניו בתוך הרחבה, עבר את מגן האורחת ונפל בטענה להכשלה. השופט סימן לזהבי לקום והוציא לישראלי את הכרטיס הצהוב על התחזות.
דקה 87: גרציאנו פלה הרים כדור נהדר לצד השמאלי של הרחבה, פאסיס סיסה בעט מהאוויר, אך החמיץ את המסגרת. שיתוף פעולה נהדר בין השניים.